Sætre Håtun om sykdom: - Ingen vinner eller taper
Journalisten og forfatteren mener at språket som brukes for å beskrive utfallet av kreft, ofte er som hentet fra idrettsverdenen. Det handler om uttrykkene: «Å tape mot» kreften eller «å vinne over kreften». Anbjørg Sætre Håtun (40) var i en årrekke programleder for «Puls» på NRK. I lørdagens VG skrev hun i en kronikk at uttrykkene gir inntrykk av at kreft er en sykdom du kan bli frisk eller dø av, beroende på om du er sterk eller svak.- Å bruke en slik form for retorikk gir inntrykk av at det er du selv som avgjør utfallet av en sykdom. Det gis et inntrykk av at du kan overleve hvis du gjør alt riktig. Og hvis du dør har du gjort noe feil. Denne måten å omtale sykdom på tror jeg kan gjøre samfunnet vårt kaldt og ubarmhjertig. Utfallet av mange sykdommer handler rett og slett om flaks eller uflaks, fastslår hun. Med hodet dekket av et klede, viser hun oss inn på et lyst og hyggelig kjøkken. Nylig ble hele det lange, vakre håret hennes klippet av i frisørsalongen. Anbjørg, som har skrevet flere bøker om sykdomsmestring, har felt mange tårer over dette og for diagnosen hun nå forholder seg til.I november i fjor fikk Anbjørg påvist brystkreft av «grad 3». I slutten av januar fikk hun vite at kreften har spredt seg til andre organer. Om tre uker får hun vite hvordan kreftcellene i kroppen reagerer på cellegiften. - Dette er en helt annen form for kreft enn den jeg hadde sist, for ni år siden. Nå har jeg en form for kreft hvor kreftcellene deler seg raskt. Utfallet av min diagnose nå handler ikke om at hvis jeg er sterk så vinner jeg, eller hvis jeg er svak så taper jeg. Det handler om hvordan kreftcellene i kroppen min responderer på behandlingen, sier hun. Det jeg selv kan gjøre noe med, er mental trening ved å ha håp, redusere stress og ha et kosthold bestående av anti-kreft mat, sier Anbjørg rolig. Omgitt av store kunstverk og glade farger, forteller Anbjørg at hun i år trodde hun endelig skulle bli mamma. Beskjeden om at kreften hadde blusset opp, kom to uker etter at hun spontanaborterte for tredje gang. Livet snudde seg brått: Hun hadde fått Fritt Ord-stipend for å skrive nok en bok, skulle lede en ny programsatsing på TV. Så fikk hun vite at kreften hadde spredd seg. Og hun har fått beskjed om at hun ikke kan bære frem barn etter cellegiftbehandlingen. - Jeg har grått mye og jeg lever med usikkerhet. Men jeg bruker mange mestringsteknikker, og jeg er flink på å skape en indre ro. For meg er det veldig viktig å søke mot inspirerende opplevelser, og skape prosjekter som gir meg mening. Få med at jeg lever i håp. Håpet vil jeg alltid bære med meg. Jeg elsker jo å leve, sier Anbjørg med glitrende øyne og knallrosa lepper.For henne handler behandlingen av kreft om følgende: - Det ene er den medisinske behandlingen. Det andre er å bruke mentale teknikker for å mestre stress. Redusere frykt og søke mot inspirerende opplevelser. Det tredje om å spise mat som kreftcellene ikke liker. For meg handler det også om å forsone seg med at livet mitt ble annerledes. Uansett hva som skjer, så er jeg Anbjørg. Sollyset flommer inn gjennom de høye vinduene. Anbjørg går med det hårløse hodet under luen hevet. Det er ikke langt mellom alvoret i stemmen hennes, og et stort varmt smil. - Hvorfor betyr ordvalgene så mye for deg? - Jeg tenker at språk er med på å forme oss som mennesker. Det former oss i forhold til evnen til å føle empati, omsorg, og medmenneskelighet. Ved ulykker, dødsfall og alvorlig sykdom synes jeg at pressen har et spesielt viktig ansvar i forhold til hvordan man omtaler menneskeskjebner. Gang på gang har hun sett uttrykkene «Å tape mot» eller «Å vinne over» kreft blitt brukt i medier i inn- og utland, sist i omtalen av den nylig avdøde presidenten i Venezuela, Hugo Chávez. Om sine utsikter for fremtiden, tenker hun dette. - Ingen vet hvor mange dager man får her på jorden. Jeg skal leve med håp og i kjærlighet - så lenge jeg har livet. PS! Anbjørg deler sine bilder og opplevelser i gode og onde dager på billedtjenesten Instagram. Der kan du følge Anbjørg på @anbjorgsh.
Samtidig som hun behandles for kreft med spredning, ber TV-personlighet Anbjørg Sætre Håtun mediene slutte å omtale sykdom som en konkurranse med vinnere og tapere.